
Το Σπίτι της Κύπρου  παρουσιάζει  την Τρίτη 17 Φεβρουαρίου 2015 και ώρα 20:00, Ξενοφώντος 2Α, Σύνταγμα,  το βιβλίο του Ρένου Θ. Κυριακίδη, τομεάρχη Ε.Ο.Κ.Α.  Τετράδια των Φυλακών.


Χαιρετισμό θα απευθύνουν ο Πρέσβης Κυπριακής Δημοκρατίας ο κ. Κυριάκος Κενεβέζος και ο Πρόεδρος της Ενώσεως Κυπρίων Ελλάδος (Ε.Κ.Ε.) κ. Γιαννάκης Ερρ. Ιωάννου.  


Για το βιβλίο θα μιλήσουν ο κ. Νίκος Πρεάρης, τέως Ειδικός Πάρεδρος του Παιδαγωγικού Ινστιτούτου και Επιθεωρητής Δημοτικής Εκπαιδεύσεως και ο  κ. Ανδρέας Βοσκός, Ομότιμος Καθηγητής Αρχαίας Ελληνικής Φιλολογίας του Εθνικού και Καποδιστριακού Πανεπιστημίου Αθηνών.


Αποσπάσματα από το βιβλίο θα διαβάσει η κ. Ανδρούλα Τουμάζου, φιλόλογος, λογοτέχνις.


Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

Ο Ρένος Κυριακίδης γεννήθηκε στο χωριό Κακοπετριά της Κύπρου το 1931.  Τελείωσε το Δημοτικό Σχολείο του χωριού του και συνέχισε τη μόρφωσή του στο Παγκύπριο Γυμνάσιο της Λευκωσίας.  Το 1951 γράφτηκε στο Φυσιογνωστικό Τμήμα του Πανεπιστημίου Αθηνών.  Με την έναρξη του Απελευθερωτικού Αγώνα της Κύπρου το 1955-1959 διέκοψε τις σπουδές του και ανέλαβε εθνική δράση.  Τελείωσε τις σπουδές του αργότερα, το 1960.  Διορίστηκε καθηγητής το 1961 στο Παγκύπριο Γυμνάσιο.  Αφυπηρέτησε ως Λυκειάρχης το 1991.  Δημοσιεύει βιβλία, άρθρα και μελέτες, κυρίως εκπαιδευτικού και ιστορικού περιεχομένου.

Γράφει o κ. Ρένος Κυριακίδης, «Το βιβλίο που θα κρατάτε στα χέρια σας είναι το ό,τι απέμεινε από τα Τετράδια των Φυλακών Αγγλίας 1956-1959.  Όταν μετά την αποφυλάκισή μου επέστρεψα στην Κύπρο το 1961, έβαλα τα τετράδια των φυλακών σε μια θήκη και έμειναν εκεί ξεχασμένα για 54 χρόνια.  Τυχαίως τα ανακάλυψα πριν δύο χρόνια και είπα ότι αυτά δεν μου ανήκουν πλέον αλλά ανήκουν στην ιστορία.  Και έτσι προχώρησα στην έκδοσή τους.  Γενικά σε αυτά περιγράφεται η φυλακισμένη ζωή μας.  Αξιοσημείωτα είναι:

· Οι σχέσεις μας με τους Ιρλανδούς φυλακισμένους αγωνιστές του IRA και ειδικότερα με τον Αρχηγό τους Sean Mc Stiofain.

· Οι κυριακάτικες λειτουργίες.

· Η θέση των φυλακισμένων αγωνιστών έναντι των συμφωνιών Ζυρίχης-Λονδίνου.

· Ο τραγικός δρόμος προς την ελευθερία».

